Atoq xeqꞌax yan ri kaꞌiꞌ qꞌij riꞌ,
ri Jesús xuyaꞌ kan ri rochꞌulew Samaria y xutzꞌen chik bꞌey chin xbꞌa pa rochꞌulew Galilea.
Rijaꞌ keriꞌ xubꞌen,
porque ruqꞌalajrisan chi nixta jun profeta ndinimrisex rubꞌiꞌ pa rutinamit.
Y kin xqꞌalajin chi qetzij ri xubꞌij,
porque atoq xbꞌeqaqa pa rochꞌulew Galilea,
ri wineq xkikꞌen apu ruwech,
pero xaxe roma kitzꞌeton ri milagros xerubꞌanalaꞌ pa tinamit Jerusalén pa nimaqꞌij rubꞌiniꞌan Pascua,
porque ri aj rochꞌulew Galilea xekꞌojeꞌ chuqaꞌ chupan ri nimaqꞌij riꞌ.
Y roma keriꞌ kánima ri wineq,
ri Jesús xbꞌa chik jumbꞌey pa tinamit Caná chin ri rochꞌulew Galilea,
apeꞌ xubꞌen chare ri yaꞌ chi xok qa vino.
Chiriꞌ kꞌo jun rusamajel ri rey,
y ri samajel riꞌ kꞌo jun rukꞌajol ndiyawej pa tinamit Cafarnaúm.
Atoq ri rusamajel ri rey xrakꞌaxaj chi ri Jesús xel pe pa rochꞌulew Judea y xbꞌeqaqa pa rochꞌulew Galilea,
xbꞌa apeꞌ kꞌo ri Jesús y xukꞌutuj kamelal chare chin ta ndibꞌa qa chirachoch chin nderukꞌachojrisaj ri rukꞌajol ri yaméra ndiken.
Roma kꞌa riꞌ,
ri Jesús xubꞌij chare:
Si rix man ta nditzꞌet retal ruchuqꞌaꞌ ri Dios y nimalej teq achike ri nixta jumbꞌey etzꞌeton,
man ta nginitaqij.
Pero ri rusamajel ri rey xubꞌij chare:
Ajaw,
tabꞌanaꞌ kamelal,
ngabꞌa ta ok qa chuwij,
ma kꞌateꞌ tiken qa ri nukꞌajol.
Y ri Jesús xubꞌij chare:
Katzolij chiꞌawachoch,
ri akꞌajol ndikꞌaseꞌ.
Y ri achi riꞌ xutaqij ri xubꞌij ri Jesús chare y xbꞌa.
Atoq ri rusamajel ri rey rutzꞌamon bꞌey chin nditzolij,
ekꞌo jujun rusamajelaꞌ epataneq chukꞌulik y xkibꞌij chare:
Ri akꞌajol utz yan chik,
ma xken ta.
Y roma keriꞌ xrakꞌaxaj,
rijaꞌ xubꞌij chake ri rusamajelaꞌ:
¿Achike hora utz xunaꞌ pe ri nukꞌajol?
Ri rusamajelaꞌ xkibꞌij:
Iwir a la una tiqaqꞌij xkꞌis e ri kꞌaten chirij.
Ri rutataꞌ ri kꞌajol chaꞌanin xuqaqa chukꞌuꞌx chi ja hora riꞌ atoq ri Jesús xubꞌij chare chi ri rukꞌajol ndikꞌaseꞌ.
Y romariꞌ rijaꞌ y konojel ri ekꞌo pa rachoch xkitaqij ri Jesús.
Y jareꞌ ri rukan retal ruchuqꞌaꞌ ri Dios xubꞌen ri Jesús pa rochꞌulew Galilea atoq eleneq chi pe pa rochꞌulew Judea.